Publication: Magyar Közlöny
Issue: MK-2005-168 (Year: 2005, Number: 168)
Era: 2004-2010
Section: Az 1996. évi XXI. törvény és az Országos Területfejlesztési Koncepció 1998-as elfogadása óta
Paragraph Index: 3207

2. Kis- és középvállalkozás (KKV) politika A KKV politika fõ célkitûzései közé tartozik a vállalkozások versenyképességének javítása a technológiai fejlesztéseken, vállalkozói kultúra fejlesztésén, a piaci pozíció javításán, vertikális és horizontális hálózati együttmûködések ösztönzésén, ill. az informatikai kultúra fejlesztésén keresztül, mellyel nagymértékben hozzájárul a területi versenyképesség növeléséhez. A mikro-, kis- és középvállalkozások társadalmi-gazdasági folyamatokra gyakorolt hatásai elsõsorban helyi, kistérségi szinten jelentkeznek. Ezért a KKV-k alapvetõen fontos szerepet játszanak a helyi, térségi gazdaság és társadalom mûködésében, versenyképességük biztosítása kiemelt területfejlesztési politikai cél. A KKV-k fejlesztése csak a regionális adottságokhoz igazodva, a vállalkozásokhoz közeli (helyi) ügyintézéssel lehet hatékony. Éppen ezért a KKV-politika támogatás jellegû eszközeit és a KKV-k mûködését segítõ intézményeket regionális szinten célszerû mûködtetni. – A KKV-k tõkeellátottságának javítása az egyik legfontosabb célja a hazai KKVszektor fejlesztésének, melyben kiemelt szerepet játszanak a regionális vállalkozásfejlesztési intézmények. A KKV-k hitellehetõségeinek bõvítése érdekében szükséges a különbözõ pénzügyi közvetítõk ösztönzése, a kölcsönös érdekeltség feltételeinek megteremtése. Ösztönözni kell a köz- és magánszféra együttmûködésén alapuló projektek megvalósítását. – Biztosítani kell a KKV-k információszolgáltatását a vállalkozásfejlesztési intézmények szolgáltatásainak fejlesztése, azok elérhetõségének javítása révén. – A társadalmi-gazdasági szempontból hátrányos helyzetû térségek esetében erõteljesebb ösztönzésre van szükség a versenyképesség növelése, a vállalkozói kultúra fejlesztése érdekében. E térségekben kevesebb lehetõség van beszállítói hálózatok kialakítására, és az információs gazdaság, információs társadalom tekintetében is hátrányosabb a KKV-k pozíciója. – A fejlesztési pólusok és regionális alcentrumok gazdasági húzóerejének a KKV-k tevékenységén keresztül is meg kell nyilvánulnia a gazdasági térszervezõ erõ értelmében. Ehhez e térségek esetében a beszállítói hálózatok, KKV-k közti együttmûködések, klaszterek kialakítása, a KKV-kultúra, továbbá az innováció iránti adaptációs képesség erõsítése a cél. Ennek eredményeként jöhet létre magas hozzáadott értéket termelõ KKV-szektor. – Több, speciális adottságokkal rendelkezõ térségtípus esetén is (agrár-térségek, magas arányú cigány népességû térségek, tanyás térségek) a felzárkózás egyik legfõbb esélyét a helyi, foglalkoztatást biztosító vállalkozások támogatása képezi. – A határ menti térségek számára a földrajzi elhelyezkedés a csatlakozást követõen új lehetõséget kínál a KKV-k fejlesztése, pozícióerõsítése szempontjából a hazai KKV-k szomszédos országokban való hosszú távú, tartós jelenléte révén. Ehhez a határon átnyúló együttmûködések ösztönzése, közös fejlesztéspolitikai akciók lebonyolítása, kedvezõ vállalkozói feltételek biztosítása szükséges. – A hazai településhálózat egyik legmeghatározóbb jellegzetessége, hogy a gazdasági fejlõdés gócpontjait a nagy- ill. középvárosok adják. A kisvárosok, kistelepülések „jobb élhetõsége”, a gazdasági élet fellendítése, rosszabb esetben beindítása érdekében nagyobb állami szerepvállalás szükséges. Ez többlettámogatásban, magasabb támogatási ráta biztosításában, ill. a vállalkozások piacra jutási támogatásának, együttmûködési, hálózatépítési képességének kiemelt finanszírozásában jelenhet meg.

Source: https://magyarkozlony.hu/hivatalos-lapok/bd25a8d4258356318d0cbe5f63bd9b460c2bbdad/dokumentumok/15f51b3e24c89be23e9dac4198d569b7c5de633b/letoltes